Návrh

Komuniké

      Vláda Slovenskej republiky na svojom zasadnutí dňa...................... vzala na vedomie informatívnu správu z prieskumu verejnej mienky „Spotrebiteľský barometer III.“.

 Informatívna správa Ústavu pre výskum verejnej mienky pri ŠÚ SR poskytuje najnovšie údaje o spotrebiteľskej nálade občanov, ku ktorým sa dospelo na základe júlového prieskumu Spotrebiteľský barometer. Zisťovanie mapovalo mienku občanov v nasledujúcich oblastiach: stav ekonomiky v SR, finančná situácia a investičné zámery domácností. Ani v jednej z týchto oblastí súhrnný index nevykazoval významnú zmenu v porovnaní s predchádzajúcim mesiacom, ani so stavom pred štvrťrokom.

Spotrebiteľská atmosféra na Slovensku charakterizovaná indikátorom spotrebiteľskej dôvery sa zhoršila v júni, po oznámení výsledkov koaličných dohôd o zjednotení sadzieb daní, o zvýšení spotrebných daní a po zavedení poplatkov v zdravotníctve. V júli 2003 k ďalšiemu vzostupu napätia už nedošlo. Najnovší výsledok indikátora spotrebiteľskej dôvery (-32,7) bol podobný hodnote získanej pred mesiacom (-33,4), významne sa neodlišoval od výsledku zisteného pred štvrťrokom (-34,9) a nachádzal sa v pásme údajov nepatrne lepších ako dlhodobý priemer (-34,4). 
 
Podľa údajov Európskej komisie mal v júli 2003 index spotrebiteľskej dôvery Európskej únie hodnotu –15, v budúcich členských krajinách –26. Ukazovateľ spotrebiteľskej dôvery na Slovensku (po zaokrúhlení -33) bol v oboch prípadoch horší, od priemeru členských krajín EÚ bol vzdialený 18 bodov a od priemeru budúcich členských štátov 7 bodov. Pri poslednom zisťovaní vykazovalo Slovensko priaznivejšiu spotrebiteľskú atmosféru ako v Grécku (-44), v Portugalsku (-41) a Bulharsku (-37). V Českej republike mal index hodnotu –15.